CELEX: C2005/093/31
Language: sk
Date: 2005-04-16 00:00:00
Title: Vec C-82/05: Žaloba podaná dňa 17. februára 2005 Komisiou Európskych spoločenstiev proti Helénskej republike

16.4.2005   
            
            
               SK
            
            
               Úradný vestník Európskej únie
            
            
               C 93/17
            
         Žaloba podaná dňa 17. februára 2005 Komisiou Európskych spoločenstiev proti Helénskej republike
   (Vec C-82/05)
   (2005/C 93/31)
   Jazyk konania: gréčtina
   Komisia Európskych spoločenstiev, v zastúpení: Maria Patakia, členka právneho servisu, ktorá si zvolila adresu na doručovanie v Luxemburgu, podala dňa 17. februára 2005 na Súdnom dvore Európskych spoločenstiev žalobu proti Helénskej republike.
   Komisia navrhuje, aby Súdny dvor:
   
               1)
            
            
               určil, že Helénska republika tým, že považuje proces konečného dopekania alebo ohrievania „bake-off“ výrobkov za rovnocenný s celým procesom výroby chleba a podriaďuje ho požiadavkám právnych predpisov týkajúcich sa výroby chleba, zavádza prekážky dovozu „bake-off“ výrobkov z iných členských štátov a ich predaju v Grécku a neplní tým svoje povinnosti vyplývajúce z článku 28 zmluvy ES,
            
         
               2)
            
            
               zaviazal Helénsku republiku nahradiť trovy konania.
            
         Žalobné dôvody a hlavné tvrdenia
   
               1.
            
            
               Komisia bola prostredníctvom sťažnosti informovaná, že z dôvodu nedostatku špecifickej právnej úpravy týkajúcej sa predpečených alebo dopečených a mrazených pekárskych výrobkov považujú grécke orgány metódu „bake-off“ za úplný proces prípravy a pečenia chleba. Grécke úrady preto povoľujú krátke konečné dopečenie alebo ohriatie predmetných výrobkov na predajnom mieste, len ak spĺňa všetky podmienky, ktorým podliehajú pekárne, bez ohľadu na skutočnosť, že metóda „bake-off“ nezahŕňa žiadnu z predchádzajúcich fáz prípravy a pečenia, len krátke konečné dopečenie predpečeného chleba alebo ohriatie mrazeného, úplne upečeného chleba. Z tohto dôvodu výrobky „bake-off“ môžu byť uvedené na grécky trh buď - po ich úplnom dopečení alebo ohriatí - na predajných miestach, ktoré spĺňajú podmienky pre pekárne, alebo vo všeobecných obchodoch s potravinami ako predpečené alebo mrazené pekárske výrobky, ktoré majú byť dopečené alebo ohriate neskôr spotrebiteľom. Podľa názoru Komisie sa tak v oboch prípadoch „bake-off“ výrobky stávajú pre spotrebiteľa menej atraktívnymi než iné upečené pekárske výrobky.
            
         
               2.
            
            
               Komisia sa domnieva, že spôsob, akým grécke orgány vykladajú a používajú platné právne predpisy v skutočnosti vedie k zákazu predaja „bake-off“ výrobkov, ktoré boli dopečené alebo ohriate, vo všeobecných obchodoch s potravinami (supermarketoch), keďže „bake-off“ výrobky – mylne – podliehajú podľa gréckych úradov zvýšeným požiadavkám, ktoré sa všeobecne vzťahujú na prípravu a pečenie hotového chleba a pekárskych výrobkov.
            
         
               3.
            
            
               Keďže krátke konečné dopečenie alebo ohriatie mimo priestorov pekárne je špecifickou vlastnosťou, ktorá odlišuje „bake-off“ výrobky od iných pekárskych výrobkov, podľa Komisie použitie gréckych právnych predpisov týkajúcich sa výroby chleba na „bake-off“ výrobky nemôže byť považované za vec týkajúcu sa podmienok predaja v zmysle rozsudku Keck and Mithouard, a preto spadá do rozsahu pôsobnosti článku 28 zmluvy ES.
            
         
               4.
            
            
               Komisia taktiež tvrdí, že väčšina podmienok, ktoré sa kladú na metódu „bake-off“, je jednoznačne neoprávnená a neprimeraná, pretože táto metóda pozostáva len z krátkeho konečného dopečenia alebo ohriatia predpečeného alebo mrazeného, úplne upečeného chleba alebo pekárskych výrobkov. Navyše sa Komisia domnieva, že tieto podmienky sú výnimočne zaťažujúce, pretože ukladajú všetkým všeobecným obchodom, aby spĺňali špecifické podmienky pre pekárne.
            
         
               5.
            
            
               Komisia sa preto domnieva, že Helénska republika neplní svoje povinnosti, ktoré jej vyplývajú z článku 28 zmluvy ES.